**Tema: Waar is Jesus‽‽‽‽**

**PREEK 1: KERSFEES**

Hemelvaart! Vandag vier ons Jesus se hele lewe op aarde, Jesus se lewe op aarde wat met Kersfees begin het, toe alles verander het.

God het mens geword. Dink daaroor – God word mens! Dis ’n ‘game changer’!

Jesus word mens soos ons. En alles verander. Want sien, nou is God nie meer ver nie. Nou is God nie meer in ’n tent of ’n gebou nie. Nou is dit nie meer moeite om by God uit te kom nie. God is by ons en soos ons!

Hoor hoe word dit beskryf in Matteus 1 met die eerste woorde oor Jesus:

Matteus 1:22, 23:

Dit alles het gebeur om die Here se boodskap deur die profeet te laat uitkom:

23“Die maagd sal swanger word!

Sy sal aan ’n Seun geboorte gee.

En die mense sal Hom

Immanuel noem.”

(Hierdie naam beteken: God is by ons.)

IMMANUEL, God is met ons! Dis die implikasie van Jesus se geboorte, die implikasie van Kersfees.

Kom ons sing nou van daardie aangrypende oomblik in die wêreldgeskiedenis, toe Immanuel, God met ons gebore is.

**PREEK 2: HEMELVAART**

Sjoe, aangrypend! Jesus se Hemelvaart. Maar waar is Hy nou? Wat het van Immanuel geword? Wat het van “God is by ons” geword? Waar is Jesus nou? Het julle Jesus se laaste woorde gehoor? Dis Matteus 28:20, die laaste woorde oor Jesus:

Matteus 28:18-20

*18Jesus kom toe nader en sê vir sy dissipels: “God het die volle mag oor hemel en aarde aan My toevertrou. 19Gaan dan, maak al die nasies my dissipels, en doop hulle in die Naam van die Vader en die Seun en die Heilige Gees. 20Leer hulle om alles te gehoorsaam wat Ek aan julle opgedra het.*

En weet vir seker: Ek is vir altyd by julle, tot aan die einde van die wêreldgeskiedenis.

Die eerste woorde oor Jesus? **HY** is Immanuel – God is by ons.

Die laaste woorde van Jesus? **EK** is by julle.

Waar is Jesus vandag? In die hemel? Ja, verseker!

Net in die hemel? Nee! Hy is hier! Hy is op aarde! Hy is by ons! Meer nog, Hy is in ons!

Hoor hoe sê Hy dit self nog voor sy Hemelvaart:

Johannes 14:19, 20:

19Nog net 'n klein rukkie, en dan sien die wêreld My nie meer nie, maar julle sien My, omdat Ek lewe en julle sal lewe. 20Daardie dag sal julle weet dat Ek in my Vader is en julle in My en Ek in julle.

Jesus Christus is in ons! Vandag! En dit verander alles! Hoor hoe beskryf Paulus dit:

Kolossense 1:26, 27:

Dit is die geheimenis wat eeue en geslagte lank verborge was, maar wat nou geopenbaar is aan die mense wat aan Hom behoort. 27God het besluit om aan hulle bekend te maak hoe seënryk en heerlik hierdie geheimenis vir die nasies is.

Die inhoud daarvan is: Christus is in julle, Hy is julle hoop op die heerlikheid.

Die geheim vir die wêreld, die geheim wat die hoop vir die wêreld is, die geheim wat God net vir ons vertel het, is dit:

**Jesus Christus is in ons! Jesus Christus is in jou!**

Wow! Dis ’n ‘game-changer’! Die hoop vir die wêreld is Jesus in my. Die antwoord vir die wêreld is Jesus in my. Die oplossing vir die wêreld is Jesus in my. My lewe gaan nie meer oor myself nie, maar oor Jesus wat in my leef!

Galasiërs 2:20:

4

Ek leef nie meer nie, maar Christus lewe in my. Die lewe wat ek nou op aarde leef, leef ek deur geloof in die Seun van God, Hy wat sy liefde vir my bewys het deur in my plek te sterf.

Christus lewe in my. Is dit so? Ja, verseker! Lyk dit so? Mmmmm..... Kan mense dit sien? Kan mense dit hoor?

Is ek deel van die oplossing omdat ek Jesus lewe? Of is ek deel van die probleem omdat ek myself lewe?

Bring ek hoop in die wêreld? Bring ek seën in die wêreld? Bring ek liefde in die wêreld?

Maak ek die wêreld ’n beter plek omdat ek Jesus lewe?

Hoor hoe vra die Heilige Gees dit:

2 Korintiërs 13:5:

Stel julleself op die proef en ondersoek julleself of julle in die geloof lewe. Besef julle dan nie self dat Christus Jesus in julle is nie? So nie, het julle die toets nie deurstaan nie.

Deurstaan ek die toets? Mmmmmm......

*MY gunsteling superhero is* ***Batman****, juis omdat hy nie ’n superhero is nie.... Hy kom nie van ’n vreemde planeet nie, hy was nie in een of ander chemiese ontploffing of radio-aktiewe ongeluk nie, hy is nie eers deur ’n spesiale spinnekop gebyt nie. Hy is ’n gewone mens wat dit wat hy het gebruik om die wêreld ’n beter plek te maak. Is dit nie wat dit beteken om ’n gelowige te wees nie? Om die beste jy te wees ter wille van die wêreld? Om te gebruik wat jy het – en onthou:*

***JY HET JESUS! HY LEEF IN JOU!***

6

Meimaand is ’n besonderse maand in Wapadrant, want hierdie maand fokus ons daarop dat almal van ons in die wêreld in gestuur is. En Hemelvaart is die fondament hiervan. Want met Jesus se hemelvaart het sy teenwoordigheid op die aarde, sy liggaam op aarde geskuif van EEN menseliggaam na miljoene menseliggame. Jesus is nie meer net in EEN liggaam nie, maar in BAIE. Hy is nie meer net in EEN liggaam 2,000 jaar gelede nie, maar in miljoene liggame in 2018.

Hy is in my. Hy is in jou. En ek en jy word gestuur om Jesus te bring vir ons man en ons vrou, vir ons kinders en ons ouers, vir ons boeties en sussies, vir ons vriende en familie, vir ons baas en ons kollegas, vir ons werkers en ons kliënte, vir ons bure en die vreemdelinge met wie ons in aanraking is.

Jesus is nie weg nie. Moet Hom nie wegsteek nie.

Gaan nou en weet, Hy IS IMMANUEL, God by ons.

Gaan nou en weet, HY is by jou, tot die voleinding van die wêreld.

Amen.